Foto’s: Pretoria se ou straatname ‘pryk weer’Blits Elektries en Hardeware in Waverley het die verskillende gange in die winkel vernoem na die ou Pretoria-straatname. Pretoria se ou straatname het weer ŉ plek in die stad gekry. Blits Elektries en Hardeware in Waverley het die verskillende gange in die winkel vernoem na die ou Pretoria-straatname. Die straatname is die afgelope naweek onthul. Vir tuingereedskap stap ŉ klant af in Paul Krugerstraat. Die afdeling word die Tuinroete genoem. Op die hoek van Paul Kruger- en Van der Waltstraat draai jy links in Van der Walt om by Waterwerke uit te kom vir jou loodgieterinkopies. Al jou skroewe, bore en spykers word in ŉ splinternuwe inkopielaan, De la Reystraat, gevind. Tydens die geleentheid is nog ŉ nuwe straatnaam, Engelbrechtstraat, bekendgestel. Dié straat is deur die oorspronklike eienaar van Blits, Dirk Engelbrecht, onthul. Engelbrecht het die winkel in 1970 oopgemaak en volgens hom was Blits van die begin af deel van die gemeenskap. Blits Elektries en Hardeware in Waverley het die verskillende gange in die winkel vernoem na die ou Pretoria-straatname. Schoemanstraat is deur ŉ Schoeman-nasaat, Frikkie Schoeman, onthul. Pretoriusstraat is ook deur ŉ nasaat van Andries Pretorius onthul. Voortrekkerstraat is deur ŉ bekende gemeenskapsleier in Waverley, Hendrik van der Westhuizen, onthul. “Blits het nou ŉ storie om te vertel,” het hy gesê. Alet Engelbrecht, mede-eienaar van Blits, het tydens die geleentheid gesê Blits is nie net ŉ winkel nie, maar ŉ instelling in die gemeenskap. “Ons is trots Afrikaans. Dit gaan vir ons oor kultuur en nie oor politiek nie.” Blits is ook bekend vir die jaarlikse kultuurkalenders wat uitgegee word. Blits Elektries en Hardeware in Waverley het die verskillende gange in die winkel vernoem na die ou Pretoria-straatname. Dr. Dirk Hermann, bestuurshoof van Solidariteit, het tydens die geleentheid Kerkstraat onthul. “Om te koop by Blits het nou ŉ ervaring geword. Hulle het besluit dat hulle nie bloot onpersoonlike klante wil hê nie; hulle wil ŉ gemeenskap rondom die winkel vestig,” het Hermann gesê. Tydens die onthulling van die straatname het ŉ feestelike atmosfeer geheers. Pannekoek is deur die ouetehuis verkoop en handwerk van kunstenaars uit die gemeenskap is uitgestal.